Beztoż mo, czormo na biołym, jak było. Muzgiym klupało! Wszyndzie szło zoboczyć kupa larma, marasu, kopanio, i nie szło sie dopytać, kaj tyn koniec robory widzom. Bez cołki rok poradzyli kopać i wiertąć i przełonaczać to na tamto... A najbarzyj wnerwialimy sie jak dziyń w dziyń, my stoli we tych wielgich rajach, bo nie szło szybci jechać autym. Pamiyntocie, jak tyn abo tamtyn wnerwiony, titoł na wos abo po gowie sie klupoł? Jo tyż to pamiyntom. A wszyjstko skiż ty budowy... Trza sie było godzić i ciyrpliwie czekać. Beztoż dzisiaj, jo godom, dziwejcie sie, doczekalimy końca!
Roztomili, idzie już łoglondać jak wyrychtowali, jak wygłoskali... Pozabiyrali swoje graty i już nikaj nie maraszom. Teroski jes gładko jak u starki na blacie we kuchnie. Wszyjstko nowiuśkie, gotowe do jeżdżynio. Godajom co teroski ze samego Stroszka do Zabrzo, to bydzie tak szybko, jak jeszcze nie było! Ftoś to już pomierzył! Mi sie zdo, co yno jes jedyn, mały problym. Trza bydzie sie troche miarkować, bo bydom postawione nakazy - wiela idzie mieć na tym zygorze we aucie!!! A jo żech myślała, co jak już bydzie wszyjstko nowe i srobione, to bydzie możno cisnońc gaz bez miary, do dechy, wiela fabryka dowo!... Ale jo jes baba i moga nie wiedzieć, pra? Wyłonaczyli mi już, co to nie jest dróga do ściganio sie, yno do jeżdżynio i mo być bezpiecznie...
Trzecio czyńś gotowo! Bytom mo teroski obwodnica ze wszyjstkich stron! Mogymy jechać tam a nazod, mogymy gapić sie, jak auta jadom a w nich baby i chopy, kere sie radujom. Bo „korki" sie skońcyły, bo nie trza titać na drugiego ani sie nerwować. To je radoś, to je radoś... Niech nom wszyjstkim to służy. Paczcie tam jako i byćcie zdrowe!
ANA
szl_Latn szl_Latn szl_Latn mri_Latn